
„Aki szegény, az a legszegényebb.” A sajátos nevelési igényű gyermekek fejlesztő csoportjaiban megjelenő másodlagos pszichés sérülések resztoratív szemléletű kezelése.

Mit nevezünk resztorációnak?
„Olyan eljárás, mely során az adott sérelemben érdekelt minden résztvevő összeül, hogy közösen döntsön az elkövetett cselekmény utóhatásának és jövőbeni szerepének ügyében.” (Tony Marshall, 1996)
A konfliktus, érdekellentét két személy között, amely magában hordozza a továbblépés lehetőségét, ugyanakkor a konfliktuskezelő technikák pozitív esélyt adnak a változtatásra.
Kutatásom célja az volt, hogy felmérjem a resztoratív szemléletű konfliktuskezelés iránti igényeket a sajátos nevelési igényű tanulók fejlesztő csoportjaiban, illetve a diák-diák és tanár-diák kapcsolatokba egy újfajta, közösségközpontú problémamegoldást közvetítsek.
Kutatásom két részből épült fel. Egy szakmódszertani és egy kutatásmódszertani részből. A szakmódszertani rész során a resztoratív módszert próbáltam ki a sajátos nevelési igényű fejlesztő csoportokban, amely beavatkozást jelentett a csoportok működésébe. Azt vizsgáltam, hogy a kísérleti beavatkozás hoz-e valamilyen változást a csoport hangulatában. A gyakorlat során csoportkonferenciákat tartottam és kérdőívek segítségével mértem annak hatásait, valamint a resztoratív igényeket és a sajátos nevelési igény különböző dimenzióit.
A csoportértekezlet hatása a teljes mintán csak tendenciaszerűen, de a részeredményekben szignifikánsan mérhető volt (alsó tagozatban és a fiúk esetében). A kvalitatív eredmények azt mutatják, hogy a másodlagos pszichés tünetek súlyosabbak lehetnek az eredetileg fejlesztésre szoruló gyengeségeknél, ezért gyakorlatok alkalmazására fokozott szükség jelentkezik a fejlesztő csoportokban.
Szignifikánsnak mutatkozott a jó kapcsolati minőségek és a kiégési veszély csökkenésének viszonya, valamint az életkor és a jó kapcsolati minőség pozitív összefüggése.
Távlati célok között szerepel a csoportértekezletek további tanulmányozása, az alsó és felső tagozatos diákok eredményei közti eltérések részletes feltárása, illetve a gyógypedagógusok és gyógypedagógiai kliensek iskolai elfogadottságának vizsgálata.



